b"\n_START_ARTICLE_\nC\xc3\xbamulus\n_START_SECTION_\nFormaci\xc3\xb3\n_START_PARAGRAPH_\nEls c\xc3\xbamuls s\xc3\xb3n n\xc3\xbavols de desenvolupament vertical que tenen la seva base en el nivell dels n\xc3\xbavols baixos, per\xc3\xb2 que es poden estendre  (no \xc3\xa9s imprescindible) pels tres pisos que defineixen els n\xc3\xbavols. S\xc3\xb3n n\xc3\xbavols espessos, separats, de contorns ben definits i retallats, que es desenvolupen verticalment en forma de protuber\xc3\xa0ncies, c\xc3\xbapules o torres. Estan constitu\xc3\xafts principalment per gotes d\xe2\x80\x99aigua i sovint a la part alta, all\xc3\xa0 on la temperatura \xc3\xa9s inferior als 0\xc2\xb0, per cristalls de gla\xc3\xa7.\n_START_SECTION_\nObservaci\xc3\xb3\n_START_PARAGRAPH_\nLes parts il\xc2\xb7luminades pel sol adquireixen sovint un color blanc immaculat i lluent, mentre que la base, molt m\xc3\xa9s fosca, \xc3\xa9s sensiblement horitzontal. Hi ha molta varietat de gruix i extensi\xc3\xb3. Els m\xc3\xa9s petits i agrupats indiquen temps estable, i es formen i creixen durant la primera part del dia. Quan el sol comen\xc3\xa7a a baixar a l'horitz\xc3\xb3, eixamplen la seva base, minven l'altura i esdevenen estratoc\xc3\xbamuls. Aquests n\xc3\xbavols no es desplacen en horitzontal pr\xc3\xa0cticament i neixen i desapareixen a la mateixa zona. Quan s\xc3\xb3n grossos i es desplacen horitzontalment associats amb altoestrats o en un cel ca\xc3\xb2tic, poden produir precipitacions febles i alguns x\xc3\xa0fecs, en aquest \xc3\xbaltim cas m\xc3\xa9s habituals en latituds tropicals que a la zona mideterr\xc3\xa0nia."